Ikoniese 'Pata Pata' waarsku nou oor aanraking | Netwerk24
Miriam MakebaFoto: City Press
Lank ná haar dood is Mama Afrika, oftewel Miriam Makeba, se bekende "Pata Pata" 'n reddende genade vir Afrika, wat ook onder die aanslag van die koronavirus gebuk gaan.
"Pata Pata", Xhosa vir vat-vat of raak-raak, het nuwe lirieke gekry sodat die boodskap oor Covid-19 op 'n toeganklike manier aan kwesbare gemeenskappe oorgedra kan word.
Die nuwe weergawe, gesing deur die Beniniese Angélique Kidjo, sluit woorde in soos "ons moet ons hande skoon hou, so geen pata pata . . . moenie aan jou gesig vat, hou 'n afstand tussen jou en ander en geen pata pata".
Van 23 April sal die lied op meer as 15 radiostasies in Afrikalande gespeel word, sê James Elder, woordvoerder van die Verenigde Nasies se Kinderfonds (Unicef).
"In Afrika is dit steeds bitter moeilik om inligting oor te dra aan mense in die mees afgeleë dele of dié sonder internet. In sulke situasies is die radio elke keer 'n wenner."
Volgens Reuters behoort "Pata Pata", wat genoem is na 'n dans van die 1960's, sommer ook vreugde te verskaf.
Makeba het 'n groot rol gespeel om musiek van Afrika wêreldwyd bekend te maak en is daarvoor met 'n Grammy vereer.
Sy was 'n goeie vriendin en mentor vir Kidjo, wat die afgelope dekade een van Afrika se glanspersoonlikhede en 'n Unicef-ambassadeur is. Sy het uit haar huis laat weet "Pata Pata" was altyd daar vir mense in 'n moeilike tyd "en ek hoop ons kan nou weer 'n slag dans, al is ons ingeperk". – Reuters